‘Los hom uit’, sê Magashule oor ZumaAce Magashule, sekretaris-generaal van die ANC. (Foto: Twitter) Ace Magashule, sekretaris-generaal van die ANC, meen daar is geen rede om oudpres. Jacob Zuma uit die regerende party te skors nie. “Los hom uit. Wat is die probleem?” wou ‘n duidelik geïrriteerde Magashule weet nadat joernaliste hom Woensdag in Soweto oor Zuma se optrede uitgevra het. “Pres. Zuma is pres. Zuma. Ek kan nie namens hom praat nie,” het Magashule, wat self op 21 aanklagte van onder meer bedrog, korrupsie en geldwassery teregstaan, gesê. “Pres. Zuma is ŉ Suid-Afrikaner en het sy eie regte.” Zuma het Maandag ondanks ŉ bevel van die Konstitusionele Hof aangedui dat die Zondo-kommissie van ondersoek na staatskaping geen verdere samewerking van hom in enige van sy toekomstige prosesse kan verwag nie. “Ek vrees nie inhegtenisneming nie, ek vrees nie skuldigbevinding nie en ek vrees dit ook nie om opgesluit te word nie,” het die beleërde oudpresident gesê. Die Zondo-kommissie het in reaksie gesê dit blyk dat Zuma homself verhewe bo die Grondwet beskou. Die kommissie het ook aangedui dat hy strafregtelike klagte teen Zuma sal indien. Oudpres. Jacob Zuma. (Foto: Sandile Ndlovu/Pool) Oor eise dat Zuma uit die ANC geskors word en op ŉ vraag aan Magashule oor of die party dit oorweeg, het hy geantwoord: “Nee. Hoekom moet ons ŉ persoon skors wat glo in wat hy glo? Pres. Zuma het die reg om te doen wat ook al hy wil. Ons het nog nie hierdie kwessie bespreek nie. Ek kan nie insien wat die kwessie is nie.” Die DA het intussen die Zondo-kommissie se voorneme om Zuma strafregtelik aan te kla, verwelkom. Adv. Glynnis Breytenbach, DA-woordvoerder, meen daar moet dringend stappe deur wetstoepassingsagentskappe gedoen word om te verseker dat die klag geregistreer word en dat Zuma boonop verplig word om te getuig tydens sy geskeduleerde verskyning vir die week van 15 tot 19 Februarie. “Veral die Suid-Afrikaanse Polisiediens (SAPD) moet voorbereid wees om Zuma in hegtenis te neem indien hy nie opdaag nie. Indien hy met sy beplande uittarting voortgaan, moet Zuma in hegtenis geneem word en die gevolge van sy afskuwelike gedrag die hoof bied, net soos enige ander burger,” het Breytenbach gesê.